b'\n_START_ARTICLE_\nStelian Iva\xc8\x99cu\n_START_SECTION_\nActivitatea profesional\xc4\x83\n_START_PARAGRAPH_\nDup\xc4\x83 stagiile ini\xc8\x9biale de preg\xc4\x83tire realizate sub \xc3\xaendrumarea profesorilor Cornel C\xc4\x83rpini\xc8\x99an - Spitalul Filaret, \xc8\x99i Voinea Marinescu - Spitalul Fundeni, \xc3\xae\xc8\x99i continu\xc4\x83 preg\xc4\x83tirea \xc3\xaen domeniul chirurgiei cardiovasculare cu profesorii Charles Dubost, la Spitalul Broussais din Paris, William Paton Cleland, la Brompton Hospital Londra, \xc8\x99i Logan, la Royal Infirmary Edinborough._NEWLINE_\xc3\x8entors \xc3\xaen \xc8\x9bar\xc4\x83, a conceput, al\xc4\x83turi de profesorul Ioan Pop de Popa, modalit\xc4\x83\xc8\x9bile practice de unificare a activit\xc4\x83\xc8\x9bii din cele dou\xc4\x83 domenii. A fost ini\xc8\x9biatorul \xc8\x99i promotorul unor tehnici speciale \xc3\xaen chirurgia toracic\xc4\x83: rezec\xc8\x9bia pulmonar\xc4\x83 bilateral\xc4\x83 simultan\xc4\x83 sau \xc3\xaen timpi succesivi, dublul drenaj pleureal \xc3\xaen epan\xc8\x99amentele paraneoplazice, bronhorezec\xc8\x9bia-anastomoz\xc4\x83, autotransplantul pulmonar prin reimplant lobar \xe2\x80\x93 \xc3\xaen terapia unor forme mai rare de cancer pulmonar \xe2\x80\x93 realizat \xc3\xaen premier\xc4\x83 mondial\xc4\x83 \xc3\xaen anul 1969 la sanatoriul Balote\xc8\x99ti, toracotomia axilar\xc4\x83 \xc3\xaen abordul organelor intratoracice, toracotomia posterioar\xc4\x83 interscapulo-vertebral\xc4\x83 \xc3\xaen abordul afec\xc8\x9biunilor de apertur\xc4\x83 toracic\xc4\x83 \xc8\x99i \xc3\xaen deosebi al sindromului Pancoast-Tobias, rezec\xc8\x9bia pulmonar\xc4\x83 l\xc4\x83rgit\xc4\x83 cu abord intrapericardic al pedicolului vascular, rezec\xc8\x9bia corpusculului intercarotidian \xc3\xaen tratamentul astmului bron\xc8\x99ic, hipotermia moderat\xc4\x83 \xc3\xaen chirurgia pe torace deschis, etc., metode ce s-au constituit \xc3\xaen subiect de studiu \xc8\x99i elaborare a unor lucr\xc4\x83ri, monografii \xc8\x99i filme documentare \xc8\x99tiin\xc8\x9bifice, prezentate sau publicate atat pe plan intern c\xc3\xa2t \xc8\x99i interna\xc8\x9bional._NEWLINE_Stelian Iva\xc8\x99cu a realizat la sanatoriul Balote\xc8\x99ti, \xc3\xaen anul 1966, primul heterotransplant renal din Rom\xc3\xa2nia unui bolnav cu o sever\xc4\x83 afec\xc8\x9biune pulmonar\xc4\x83 (cancer) anuric, ce nu a putut fi supus unui proces de dializ\xc4\x83 renal\xc4\x83 datorit\xc4\x83 lipsei dot\xc4\x83rii tehnice necesare \xc3\xaen unit\xc4\x83\xc8\x9bile spitalice\xc8\x99ti din acea vreme. Heterotransplantul a fost realizat cu fixarea \xc3\xaen fossa iliac\xc4\x83 dreapt\xc4\x83 a unui rinichi recoltat de la un animal cu reluarea prompt\xc4\x83 a tranzitului urinar \xc8\x99i supravie\xc8\x9buirea bolnavului 18 zile. A efectuat 27000 de interven\xc8\x9bii operatorii \xc8\x99i a elaborat 255 de lucr\xc4\x83ri \xc8\x99tiin\xc8\x9bifice.'